Só lyk kans vir beurtkrag die naweekArgieffoto Eskom het nie Vrydag beurtkrag toegepas nie en volgens die kragvoorsiener is die kans vir beurtkrag oor die volgende paar dae laag. Volgens Eskom is die kragnetwerk egter steeds onder druk en kwesbaar. Eskom het gesê hy doen alles in sy vermoë om beurtkrag te beperk maar dat dit op kort kennisgewing toegepas kan word indien die situasie by kragstasies verander. “Dit kan ŉ beduidende verlies in opwekking as gevolg van onbeplande tegniese onderbrekings insluit. Ons doen steeds ’n beroep op inwoners en besighede om elektrisiteit spaarsamig te gebruik in die tydperk. “Skakel geisers sowel as alle nie-noodsaaklike beligting- en elektrisiteitstoestelle af om die vraag te verminder,” het Eskom gesê. Suid-Afrikaners het van Sondag tot Donderdag beurtkrag ervaar met fase 4-beurtkrag wat Maandag vir die eerste keer sedert 2015 toegepas is. Daar is gewaarsku dat beurtkrag tot April vanjaar kan voortduur. Parlementslede het ook Woensdag gehoor indien Eskom nie ŉ finansiële reddingsboei van die regering ontvang nie, die kragvoorsiener teen April insolvent verklaar kan word. Eskom is reeds tegnies insolvent en verkeer in ŉ krisistoestand wat lei tot gereelde kragonderbrekings en die toepassing van beurtkrag. Die krisis is as gevolg van onder meer jarelange wanbestuur, korrupsie en swak besluitneming by die kragreus.